મહેતાનો પરિવાર ધમકીથી ડરીને પૈસા-બૈસા લઈ અન્ટિલાપુર નામના ગામમાં જાય છે. આ ગામમાં થોડો સમય શાંતિથી રહીશું એવી તેમની ધારણા છે, પણ ગામમાં આવ્યા પછી તેમને ખબર પડે છે કે આ એવું ગામ છે જ્યાં પૈસાની કોઈ કિંમત જ નથી! અહીં બાર્ટર સિસ્ટમ ચાલે છે. વસ્તુ સામે પૈસા નહીં, પણ વસ્તુ સામે વસ્તુ. ચોખાની સામે ઘઉં અને ઘઉંની સામે બાજરીની આ પ્રથા આદિકાળ પહેલાં હતી, પણ પછી કરન્સી આવી એટલે એ બાર્ટર સિસ્ટમ બંધ થઈ ગઈ. અન્ટિલાપુર ગામ હજી પણ આદિકાળમાં જીવે છે. મુંબઈના અબજોપતિ આદિકાળની પ્રથામાં જીવતા આ ગામમાં સાવ કંગાળ છે. જો અન્ટિલાપુર છોડીને જાય તો તેમના જીવને જોખમ છે અને જો ગામમાં રહેવું હોય તો પૈસા વિના જીવવાની આ નવી સ્ટાઇલ અપનાવવાની છે. મહેતાપરિવાર મહામહેનતે આ પ્રથાની સાથે પનારો પાડવાનું શરૂ કરે છે અને ત્યાં જ તેમની લાઇફમાં નવી દુર્ઘટના ઘટે છે અને તે લોકો અન્ટિલાપુરના ખૂનખાર વિલન પિન્કીભાઈ (વ્રજેશ હીરજી)ના પનારે પડે છે.